Կարծես թե քիչ էր, ինչ որ արեցին…

«Կարծես թե քիչ էր, ինչ որ արեցին…», Հովհաննես Թումանյանի ստեղծագործություններից, որը գրվել է 1896 թվականին։

Ստեղծման պատմություն 
1896 թվականի մարտի 24-ին Մ․ Վարդազարյանի ալբոմում Թումանյանի դրած «Երբ թույլ եք տալիս, որ Ձեր ալբոմում…» ոտանավորը փոքր-ինչ վրդովվեցրել է Մ․ Վարդազարյանի մտերիմներին՝ Մխիթար Տեր-Անդրեասյանին և Փիլիպոս Վարդազարյանին։ Նրանք առանձին-առանձին պատասխանել են բանաստեղծին ալբոմի երկու էջերի վրա։ Փիլիպոս Վարդազարյանը գրել է․ «Արձակ գրողները ներուստ համոզված են լինում և երբեմն իսկ ստիպված են լինում օրը ցերեկով խոստովանելու, որ իրանք իրանց բանաստեղծներ համարողներին ահագին մեծամասնությունը լոկ նախալներ են»։ Իսկ Մխիթար Տեր-Անդրեսյանը․ «Միայն բանաստեղծներն են, որ պատասխանատու չեն  իրանց գրածների համար»։ Թումանյանը ի պատասխան գրել է այս ոտանավորը։

Երկրորդ տողի կեսերի վրա Թումանյանն աստղանիշ է դրել, ապա տողատակ դրել՝ «Ծանոթ», բայց չի ծանոթագրել։

Մ․ Վարդազարյանի ալբոմը և ինքնագիրը պահվում են Եղիշե Չարենցի անվան գրականության և արվեստի թանգարանի Փիլիպոս Վարդազարյանի ֆոնդի 413 համարում։

Բանաստեղծությունը առաջին անգամ տպագրվել է  1979 թվականին, «Լրաբեր» ամսագրի առաջին համարի 27-րդ էջում։

Հովհաննես Թումանյանի երկերի լիակատար ժողովածուի առաջին հատորում տպագրվել է ինքնագրից։

Ծանոթագրություններ 

Հովհաննես Թումանյանի բանաստեղծություններ